Video: SA se duurste skemerkelkie kos R40 000Die Something Marvellously Unusual-skemerkelkie sal teen R40 000 te koop aangebied word (Foto verskaf) Hendrick’s Gin en ŉ paar vennote het ŉ spesiale jenewerskemerkelkie saamgestel – maar dit sal slegs in Kaapstad, Umhlanga en Johannesburg beskikbaar wees. Die skemerkelkie sal jou R40 000 uit die sak jaag. “Al die vennote deel die kernwaardes van die Hendrick’s Gin-handelsmerk: premium, handgebrou, klein hoeveelhede,” het die maatskappy in ŉ verklaring gesê. Dié vennote sluit Ardmore Ceramic Art, Barker and Quin Tonic Water en Svalbardi Polar Iceberg Water in. Slegs drie van die skemerkelkies sal bedien word, een elk beskikbaar vanaf 1 November by die Mount Nelson in Kaapstad, die Oyster Box in Umhlanga en Marble in Johannesburg. Shaun Stemmett, handelsmerkbestuurder vir Hendrick’s Gin, het gesê dié program is ŉ perfekte geleentheid om die ongewone en premiegehalte aard van Hendrick’s Gin ten toon te stel. “Ons vennote is van die beste in hul bedryf. Ardmore Ceramic Art vervaardig buitengewoon mooi en ongewone kunswerke wat wêreldwyd in aanvraag is; Svalbardi Polar Iceberg Water is die wêreld se beste en suiwerste water wat uit die gletsers van Noorweë onttrek is en sorgvuldig gebottel en wêreldwyd verskeep word; en Barker and Quin vervaardig unieke Suid-Afrikaanse kinawater.” Stemmett voeg by dié skemerkelkies is die aanvang van Hendrick’s Gin O’Clock se somerseisoenprogram. “Ons bring hierdie somer weer die Hendrick’s Gin O’Clock-ervaring na Suid-Afrika met 40 deelnemende restaurante en kroeë wat ŉ verskeidenheid skemerkelkies sal bedien. Ons bring ook die geliefde Hendrick’s Gin Tea Cup-geskenkpak terug. Dié geskenkpak is vanaf 18 Oktober by verskeie drankwinkels beskikbaar en bevat drie verskillende teekoppie-ontwerpe vir jenewer-fynproewers om te versamel.” Die Something Marvellously Unusual Cocktail Experience word bedien in een van drie unieke keramiek-beker. Die komkommer wat in die skemerkelkie gebruik word, is spesiaal vir Hendrick’s Gin gekweek deur komkommerboer Nico Laubscher. Die resep is deur Marson Strydom ontwikkel.